b'\n_START_ARTICLE_\nKuvan lomitus\n_START_PARAGRAPH_\nKuvan lomitus tarkoittaa televisioissa ja n\xc3\xa4ytt\xc3\xb6laitteissa k\xc3\xa4ytetty\xc3\xa4 kuvan esitys- ja siirtotekniikkaa, jolla pyrit\xc3\xa4\xc3\xa4n v\xc3\xa4hent\xc3\xa4m\xc3\xa4\xc3\xa4n televisiokuvan v\xc3\xa4lkkymist\xc3\xa4 ja samalla s\xc3\xa4ilytt\xc3\xa4m\xc3\xa4\xc3\xa4n kuvan resoluutio kasvattamatta videosignaalin kaistaleveytt\xc3\xa4.  T\xc3\xa4st\xc3\xa4 syyst\xc3\xa4 my\xc3\xb6s standardit, jotka m\xc3\xa4\xc3\xa4rittelev\xc3\xa4t televisioiden ja n\xc3\xa4ytt\xc3\xb6jen liit\xc3\xa4nn\xc3\xb6iss\xc3\xa4 k\xc3\xa4ytett\xc3\xa4vi\xc3\xa4 videosignaaleja, sis\xc3\xa4lt\xc3\xa4v\xc3\xa4t my\xc3\xb6s lomitetun kuvan. Litte\xc3\xa4t LED- ja plasmatekniikkaan perustuvat televisiot ja tietokoneen n\xc3\xa4yt\xc3\xb6t eiv\xc3\xa4t kuitenkaan tarvitse lomittelua, koska niiss\xc3\xa4 kuva ei erilaisen tekniikan takia tavallisesti v\xc3\xa4lky vaikka kuvataajuus olisi alhainenkin. Muille kuin kuvaputkin\xc3\xa4yt\xc3\xb6ille \xe2\x80\x93 esimerkiksi juuri litteille televisioille  \xe2\x80\x93 lomittamaton kuva soveltuu paljon paremmin kuin lomitettu kuva. T\xc3\xa4llaiset n\xc3\xa4yt\xc3\xb6t sis\xc3\xa4lt\xc3\xa4v\xc3\xa4t siksi elektroniikan, joka pyrkii poistamaan lomituksen vaikutuksen lomiteltua signaalia n\xc3\xa4ytett\xc3\xa4ess\xc3\xa4.\n_START_SECTION_\nLomitettu kuva\n_START_PARAGRAPH_\nAnalogisissa PAL-j\xc3\xa4rjestelm\xc3\xa4n televisioissa l\xc3\xa4hetyksen kuvataajuus on 25 Hz eli 25 kuvaa sekunnissa. Jos kuva piirtyy kuvaputkelle suoraan t\xc3\xa4ll\xc3\xa4 nopeudella, se v\xc3\xa4lkkyy h\xc3\xa4iritsev\xc3\xa4sti. Silm\xc3\xa4n ominaisuuksien vuoksi katsoja ei kuitenkaan havaitse vilkkumista yht\xc3\xa4 voimakkaasti, jos kuva esitet\xc3\xa4\xc3\xa4n lomiteltuna._NEWLINE_Alkuper\xc3\xa4isess\xc3\xa4 elektroniputkiin perustuvassa analogisessa televisiotekniikassa kuva muodostuu juovista koko kuvansiirtoketjussa: kameraputkessa kuva luetaan elektronisuihkun avulla juova juovalta ja vastaavasti kuvaputkessa elektronisuihku piirt\xc3\xa4\xc3\xa4 kuvan juova kerrallaan. My\xc3\xb6s l\xc3\xa4hetystiell\xc3\xa4 ja videosignaalissa kuva l\xc3\xa4hetet\xc3\xa4\xc3\xa4n t\xc3\xa4ss\xc3\xa4 muodossa. Kuvataajuus on j\xc3\xa4rjestelm\xc3\xa4st\xc3\xa4 riippuen 25 tai 30 kuvaa sekunnissa._NEWLINE_Jotta silm\xc3\xa4 ei havaitsisi kuvan v\xc3\xa4lkkymist\xc3\xa4, kukin kuva l\xc3\xa4hetet\xc3\xa4\xc3\xa4n kahtena kentt\xc3\xa4n\xc3\xa4 eli puolikuvana niin, ett\xc3\xa4 ensimm\xc3\xa4inen puolikuva sis\xc3\xa4lt\xc3\xa4\xc3\xa4 parittomat juovat ja toinen puolikuva parilliset juovat. Televisiol\xc3\xa4hetyksiss\xc3\xa4 ja videonauhoituksissa k\xc3\xa4ytetyll\xc3\xa4 25 Hz:n kuvataajuudella t\xc3\xa4m\xc3\xa4 menetelm\xc3\xa4 v\xc3\xa4hent\xc3\xa4\xc3\xa4 kuvan vilkkumista verrattuna lomittamattomaan eli progressiiviseen kuvaan sek\xc3\xa4 tekee liikkeest\xc3\xa4 sulavampaa. Tekniikka samalla v\xc3\xa4hent\xc3\xa4\xc3\xa4 televisiol\xc3\xa4hetteen vaatimaa kaistaleveytt\xc3\xa4 verrattuna siihen, ett\xc3\xa4 l\xc3\xa4hetett\xc3\xa4isiin 50 kokonaista kuvaa joka sekunti. PAL- ja NTSC-j\xc3\xa4rjestelmiss\xc3\xa4 alempi (parillinen) rivi piirret\xc3\xa4\xc3\xa4n ensin._NEWLINE_Lomitus toimii hyvin vain katsottaessa kuvaputkitelevisioilla tavanomaista televisiol\xc3\xa4hetett\xc3\xa4. Tietokoneen kuvaputkimonitoreilla sek\xc3\xa4 nestekide-, DLP- ja plasman\xc3\xa4yt\xc3\xb6ill\xc3\xa4 lomitus on poistettava tai liike n\xc3\xa4ytt\xc3\xa4\xc3\xa4 rikkin\xc3\xa4iselt\xc3\xa4. Lomituksen poistoon on kehitetty joukko algoritmeja, joissa yhdistell\xc3\xa4\xc3\xa4n signaaleja sek\xc3\xa4 per\xc3\xa4kk\xc3\xa4isist\xc3\xa4 kentist\xc3\xa4, ett\xc3\xa4 vierekk\xc3\xa4isist\xc3\xa4 juovista. N\xc3\xa4in pyrit\xc3\xa4\xc3\xa4n saavuttamaan mahdollisimman hyv\xc3\xa4 liikkeentoisto ja kuvan resoluutio mahdollisimman v\xc3\xa4hin kuvavirhein. Kuvainformaatiota ei lomituksen poistossa menetet\xc3\xa4, mutta n\xc3\xa4in syntynyt n\xc3\xa4enn\xc3\xa4isprogressiivinen kuva ei kuitenkaan vastaa t\xc3\xa4ysin jo alun perin lomittelematonta kuvaa._NEWLINE_Oheisesta kuvasta n\xc3\xa4kyy, kuinka rikkin\xc3\xa4iselt\xc3\xa4 lomitettu kuva n\xc3\xa4ytt\xc3\xa4\xc3\xa4, kun sit\xc3\xa4 katsotaan progressiivisella n\xc3\xa4ytt\xc3\xb6laitteella ilman lomituksenpoistoa. Ylempi kuva on alkuper\xc3\xa4inen lomitettu, alempana sama kuva lomituksen poiston j\xc3\xa4lkeen._NEWLINE_Lomittamaton eli progressiivinen kuva on televisioissa ja n\xc3\xa4ytt\xc3\xb6p\xc3\xa4\xc3\xa4tteiss\xc3\xa4 k\xc3\xa4ytetty kuvanesitystekniikka, jossa kuvan kaikki juovat piirret\xc3\xa4\xc3\xa4n ruudulle per\xc3\xa4kk\xc3\xa4in j\xc3\xa4rjestyksess\xc3\xa4.\n_START_SECTION_\nLomittamaton kuva\n_START_PARAGRAPH_\nLomittamaton eli progressiivinen kuva sis\xc3\xa4lt\xc3\xa4\xc3\xa4 koko kuvan juova juovalta suoraan yhdess\xc3\xa4 kent\xc3\xa4ss\xc3\xa4 eik\xc3\xa4 parillisia ja parittomia vaakajuovia kahdessa vuorottelevassa kent\xc3\xa4ss\xc3\xa4 (eli puolikuvassa)._NEWLINE_Normaali analoginen televisio esitt\xc3\xa4\xc3\xa4 kuvan lomitettuna. PAL-materiaalin lomitettu kuva sis\xc3\xa4lt\xc3\xa4\xc3\xa4 25 Hz:n kuvataajuudella (fps, frames per second) 50 puolikuvaa sekunnissa. Progressiivisessa kuvassa sit\xc3\xa4 vastoin jokainen kentt\xc3\xa4 sis\xc3\xa4lt\xc3\xa4\xc3\xa4 t\xc3\xa4yskuvan. Siten jos alkuper\xc3\xa4inen kuvamateriaali sis\xc3\xa4lt\xc3\xa4\xc3\xa4 vain 25 kuvaa sekunnissa, niin progressiivisen kuvan vaatimaan 50 Hz kuvataajuuteen p\xc3\xa4\xc3\xa4semiseksi kuvataajuutta on keinotekoisesti nostettava kuvank\xc3\xa4sittelyn menetelmin, esimerkiksi interpoloimalla. _NEWLINE_Monet DVD-soittimet osaavat tuottaa lomittamatonta kuvaa. T\xc3\xa4t\xc3\xa4 toimintoa kutsutaan yleens\xc3\xa4 nimell\xc3\xa4 per\xc3\xa4kk\xc3\xa4ispyyhk\xc3\xa4isy (englanniksi Progressive Scan). Joillain DVD-levyill\xc3\xa4 kuva on jo valmiiksi lomittamaton. HDTV:ss\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s lomittamatonta kuvaa l\xc3\xa4hetyksiss\xc3\xa4.'